گڈ سولجر شویک

دی گڈ سولجر شویک (چیک زبان میں: Osudy dobrého vojáka Švejka za světové války) چیک ادیب یاروسلاف ہاشیک کا ناتمام طنز اور سیاہ طربیہ پر مبنی ناول ہے۔ یہ ناول 1921ء سے 1923ء کے بیچ شائع ہوا۔ کہانی ایک ظریف، سادہ لوح اور متوسط العمر (درمیانی عمر) کے شخص کے گرد گھومتی ہے جو پہلی جنگِ عظیم میں آسٹریا و مجارستان کی خدمت کے لیے پرجوش دکھائی دیتا ہے۔

اس کا معروف مختصر عنوان گڈ سولجر شویک ہے، جبکہ اصل چیک عنوان  ہے جس کا اردو ترجمہ ہے: نیک سیرت سپاہی شویک کی نتیجہ خیز مہمات جنگِ عظیم کے دوران۔ یہ ناول چیک ادب کا سب سے زیادہ ترجمہ ہونے والا ناول ہے جسے دنیا کی 50 سے زائد زبانوں میں ترجمہ کیا جا چکا ہے۔

 اشاعت 
ہاشیک نے اصل میں شویک کو چھ جلدوں پر مشتمل کرنے کا ارادہ کیا تھا لیکن ان کی 3 جنوری 1923ء کو سقوطِ قلب سے وفات تک صرف تین جلدیں مکمل ہوئیں اور چوتھی شروع کی تھی۔

ناول کی مکمل اشاعت کے بعد اسے سب سے پہلے یوزف لاڈا نے با تصویر کیا اور بعد میں چیک مصور پَیتر اُربان نے بھی اس کی تصویریں بنائیں۔

جلدیں یہ ہیں:

 پسِ محاذ (V zázemí، 1921)
 محاذ پر (Na frontě، 1922)
 زبردست چھترول (Slavný výprask، 1922)
 زبردست چھترول جاری ہے (Pokračování slavného výprasku، 1923؛ ناتمام)

ہاشیک کی وفات کے بعد ناشر آڈولف سینک کی درخواست پر صحافی کارل وانیک کو ناول مکمل کرنے کو کہا گیا۔ وانیک نے 1923ء میں چوتھی جلد مکمل کی اور اسی سال پانچویں اور چھٹی جلد بھی شائع کر دی، جن کے عنوان تھے  (Švejk v zajetí) اور  (Švejk v revoluci)۔ یہ بعد کی جلدیں 1949ء تک شائع نہ ہو سکیں۔

1991ء میں پانچویں اور چھٹی جلد کو نئے سرے سے  (Švejk v Ruském zajetí a v revoluci) کے عنوان سے دو جلدوں یا مشترکہ طور پر شائع کیا گیا۔

 پلاٹ 
تصغیر|سانوک، پولستان میں یوزف شویک کا مجسمہ
ناول کا آغاز پراگ میں اُس خبر سے ہوتا ہے جس میں سرائیوو میں ہونے والا سیاسی قتل بتایا جاتا ہے جو بعد ازاں پہلی جنگِ عظیم کے آغاز کا محرک بنا۔

شویک غیر معمولی جوش و خروش کے عالَم میں اعلان کرتا ہے کہ وہ آسٹریا کے شہنشاہ کی خدمت میں جنگ کے لیے تیار ہے۔ اس کے اس رویے پر لوگ حیران رہ جاتے ہیں کہ آیا وہ واقعی ایک بیوقوف ہے یا چالاکی سے جنگی نظام کو سبوتاژ کرنے کی کوشش کر رہا ہے۔ ایک روز ریاستی پولیس کا اہلکار بریٹش نائیڈر اسے سیاسی طور پر ناموزوں گفتگو کرنے پر گرفتار کر لیتا ہے۔ شویک پہلے جیل بھیجا جاتا ہے، پھر پاگل قرار دے کر اسے دماغی مریضوں کے اسپتال میں منتقل کر دیا جاتا ہے، جہاں سے بعد میں نکال دیا جاتا ہے۔
تصغیر|پولستان کے شہر شیمشل میں یوزف شویک کا مجسمہ

شویک اپنی صفائی کرنے والی عورت سے کہتا ہے کہ وہ اسے پہیوں والی کرسی پر بھرتی دفتر لے جائے کیونکہ اسے گٹھیا کی شکایت ہے۔ بھرتی دفتر میں اس کا بے تحاشا جوش معمولی کھلبلی پیدا کر دیتا ہے۔ مگر گٹھیا کے مرض کے باعث اسے بیماری کے سبب فوجی خدمت سے بچنے والوں کے اسپتال بھیج دیا جاتا ہے۔ بعد ازاں وہ فوج میں بھرتی ہو جاتا ہے اور فوجی پادری اوتو کاتس کا خادم مقرر ہوتا ہے۔ کاتس اپنی چالاکیوں کی بدولت محاذ سے بچنے میں کامیاب رہتا ہے اور پراگ میں آرام دہ فوجی ملازمت حاصل کر لیتا ہے۔ تاہم ایک دن تاش کھیلتے ہوئے کاتس شویک کو ایک شرط میں ہرا دیتا ہے اور یوں شویک سینئر لیفٹیننٹ لوقاش کا خادم بن جاتا ہے اور یہی خدمت بالآخر اسے جنگ کے محاذ تک لے جاتی ہے۔

لوقاش اپنے مارچ بٹالین کے ساتھ جنوبی بوہیمیا کے شہر چسکے بودییوویتسے کے بیرکوں میں تعینات کیا جاتا ہے تاکہ وہاں سے محاذ پر روانہ کیا جا سکے۔ شویک تمام ٹرینیں چھوٹ جانے کے بعد پیدل ہی طویل سفر پر نکل پڑتا ہے لیکن بار بار راستہ بھٹک جاتا ہے اور بالآخر اسے جاسوس یا بھگوڑا سمجھ کر گرفتار کر لیا جاتا ہے، جسے وہ پوری شدت سے رد کرتا ہے۔ بعد میں اسے اپنے رجمنٹ میں واپس بھیج دیا جاتا ہے۔

جلد ہی رجمنٹ کو بروک آن دیر لائتھا (Bruck an der Leitha) منتقل کیا جاتا ہے جو آسٹریا اور مجارستان کی سرحد پر واقع ایک قصبہ ہے۔ یہاں قومیتوں کے درمیان نازک تعلقات کی وجہ سے شویک ایک بار پھر گرفتار ہو جاتا ہے، اس بار الزام یہ ہوتا ہے کہ اس نے ایک معزز مجارستانی شہری سے جھگڑا کیا اور سڑک پر مار پیٹ میں ملوث ہوا۔ تاہم بعد میں اسے کمپنی آرڈرلی (کمپنی کا نظم و ضبط دیکھنے والا سپاہی) بنا دیا جاتا ہے۔

یونٹ ایک طویل ریلوے سفر پر نکلتا ہے جو اسے گلیشیا اور مشرقی محاذ تک لے جاتا ہے۔ محاذ کے قریب پہنچ کر شویک کو اپنے ہی فوجی دستے نے روسی بھگوڑا سمجھ کر پکڑ لیا کیونکہ وہ جھیل کے کنارے ایک روسی فوجی کی چھوڑی ہوئی وردی پہن لیتا ہے۔ اسے قریب تھا کہ سزائے موت دے دی جاتی مگر وہ بالآخر اپنے یونٹ میں دوبارہ شامل ہونے میں کامیاب ہو جاتا ہے۔ ناول یہیں ناتمام رہ جاتا ہے، اس سے پہلے کہ شویک کو کسی حقیقی جنگ یا خندقوں میں جھونکا جاتا۔ محققین کا خیال ہے کہ شاید ہاشیک نے سوچا تھا کہ کہانی کا اگلا حصہ جنگی قیدیوں کے کیمپ میں گذرے گا جیسا کہ خود اس کے ساتھ ہوا تھا۔

کتاب میں بے شمار قصے اور حکایات شامل ہیں جو شویک موقع بہ موقع سناتا ہے۔ ان کہانیوں کا مرکزی پلاٹ سے براہِ راست تعلق نہیں ہوتا لیکن اکثر وہ انھیں کسی افسر کی توجہ ہٹانے یا طنزاً اس کی تضحیک کے لیے بیان کرتا ہے۔

 حوالہ جات 

زمرہ:ادب میں مرد کردار
زمرہ:پراگ میں سیٹ ناول
زمرہ:جنگ مخالف ناول
زمرہ:چیک افسانوی شخصیات
زمرہ:چیک ناول جن پر فلمیں بنیں
زمرہ:چیک ہنسی اور مزاح
زمرہ:1921ء کے ناول
زمرہ:1922ء کے ناول
زمرہ:1923ء کے ناول
زمرہ:پکارسک ناول